Kuva, joka sisältää kohteen Fontti, Grafiikka, teksti, graafinen suunnittelu

Kuvaus luotu automaattisesti

Päätöstiedote 5.6.2024

**Cabaretin valtakunnallinen menestys oli yksi monista kauden onnistumisista**

**KAHDEKSAN ENSI-ILLAN NÄYTÖSKAUSI PÄÄTÖKSEEN**

Kouvolan Teatterin näytöskausi 2023–24 oli monella tavalla onnistunut ja monipuolinen, kun ensi-iltoja nähtiin kahdeksan. Esitykset ja yleisötyötapahtumat keräsivät kaikkiaan reilun 40 000 katsojaa. Eniten yleisöä keräsi Cabaret, jonka näki lähes 10 000 henkilöä. Valtakunnallista huomiota saanut musikaali houkutteli katsojia ympäri Suomea. Joulushow jatkoi menestyksekkäästi vetäen 7400 katsojaa. Kevään menestystarina oli puolestaan klubilla nähty Kuumia aaltoja -karaokenäytelmä, jonka täyttöaste oli peräti 98 prosenttia. Lisäksi syksyllä Kouvolassa nähty seitsemän teatterin yhteistyö Ei kertonut katuvansa valittiin Tampereen Teatterikesän ohjelmistoon.

Ohjelmistossa nähtiin myös Älä pukeudu päivälliselle -farssi, Aina joku eksyy -tragikomedia, koko perheen Ella ja kaverit – Paterock, nuortenteatterin esitys Liisa Ihmemaassa sekä vierailuesityksiä. Kaikki teokset saivat kiitosta niin yleisöltä kuin kriitikoiltakin.

*”Taiteelliset tavoitteemme ovat toteutuneet erinomaisesti: olemme liikuttaneet, koskettaneet ja viihdyttäneet niin kouvolalaisia kuin kauempaakin tulleita. Tästä on hyvä jatkaa uuden, tänä keväänä hyväksytyn strategian toteuttamista kohti uutta teatteritaloa, kohti uutta aikakautta”*,toteaa teatterinjohtaja **Tiina Luhtaniemi**.

Yleisötyötapahtumat keräsivät ilahduttavat 4770 kävijää. Kummiluokaksi valitun Keskustan koulun 3M-musiikkiluokan kanssa yhteistyötä tehtiin laajasti Ella ja kaverit – Paterock -näytelmän ympärillä. Lisäksi teatterin toimintaa avattiin yleisölle muun muassa kulissikierrosten, avointen harjoitusten, yleisökeskustelujen sekä tekijätapaamisten muodossa.

**Pitkäaikainen hallintojohtaja jää eläkkeelle**

Lähes 40 vuotta Kouvolan Teatterissa työskennellyt hallintojohtaja **Mervi Ihalainen** jää kevään päätteeksi eläkkeelle. Uutena hallintojohtajana aloittaa syksyllä **Helena Reilin**.

Teatterin henkilöstön Kukkulan kuningas -palkinnon sai tänä keväänä tuotantosuunnittelija **Satu Linerva**. Teatteri on jo useana vuonna valinnut joukostaan työntekijän, joka palkitaan **Kipa Kirin** suunnittelemalla patsaalla. Valittu henkilö vaikuttaa työyhteisöönsä positiivisesti ja luo toiminnallaan hyvää. Viime vuonna patsaan saaja oli valaistusmestari **Esa Kurri.**

**Lisätiedot**

Anne Jokivirta, tiedottaja-tuottaja, Kouvolan Teatteri

045 899 7775

anne.jokivirta@kouvolanteatteri.fi

Tiina Luhtaniemi, teatterinjohtaja, Kouvolan Teatteri

(05) 7400 350 tai 040 213 8503

tiina.luhtaniemi@kouvolanteatteri.fi

Mediakuvat: [www.kouvolanteatteri.fi/teatteri/medialle](http://www.kouvolanteatteri.fi/teatteri/medialle)